אקס-מן: אפוקליפסה

**אקס-מן: אפוקליפסה** (באנגלית: **X-Men: Apocalypse**) הוא סרט גיבורי-על אמריקאי משנת 2016, בבימויו של בריאן סינגר. המבוסס על דמויות האקס-מן המופיעות בסדרת הקומיקס "עלייתו של אפוקליפס" מבית פוקס ומארוול קומיקס. זה הסרט התשיעי בסדרת סרטי אקס-מן, ומהווה סרט המשך ל-"אקס-מן: העתיד שהיה".

בסרט מככבים השחקנים: ג'יימס מק'אבוי, רוז ביירן, ניקולס הולט, מייקל פסבנדר, אוסקר אייזק, קודי סמית-מקפי, ג'ניפר לורנס, אוון פיטרס, אוליביה מאן, סופי טרנר, טיי שרידן, אלכסנדרה שיפ, בן הארדי ולאנה קונדור.

הקרנת בכורה באנגליה ב-9 במאי 2016, יצא לאקרנים בישראל ב-19 במאי 2016 ב-2D ,3D ו-IMAX 3D. זכה לביקורות מעורבות מצד מבקרי קולנוע, מעריצי הקומיקס שיבחו אותו ברחבי הרשתות החברתיות. הכנסותיו עמדו על כ-425 מיליון דולר לעומת תקציב הפקה של כ-178 מיליון דולר.

## רקע
משחר התרבות, המוטאנט הראשון אפוקליפס היה מושא לסגידה מתוקף כוחו ועוצמתו. כשהוא מתעורר לאחר אלפי שנות תרדמת, הוא מתאכזב מהעולם שמתגלה לו ומגייס חיל מוטאנטים כדי להשמיד את המין האנושי וליצור סדר חדש בעולם, בו הוא ימלוך. בעוד גורל העולם תלוי על בלימה, מיסטיק מסתייעת בפרופסור צ'ארלס אקסבייר כדי להוביל צוות של אקס-מן צעירים במסע לעצור את אפוקליפס ולהציל את האנושות.

## עלילת הסרט
המוטאנט עין סבאח נור, הידוע גם כאפוקליפס בידי רבים, שולט במצרים העתיקה אך נבגד על ידי משרתיו ונקבר למשך אלפי שנים בעוד תומכיו, ארבעת פרשי האפוקליפס, מושמדים.

בשנת 1983, אגודה של כוהנים מצריים עורכת טקס פולחן בקהיר, על מנת להעיר את אפוקליפס מתרדמתו. הטקס מצליח, ומוירה מק'טארגט, שהייתה עדה לו, נחלצת מהמקדש רגע לפני שאפוקליפס, שאך הוער מתרדמת בת אלפי שנים, משמיד אותו.  

אפוקליפס יוצא לגייס פרשים חדשים ומתחיל בגיוסה של המוטנטית אורורו מונרו, אמריקאית ממוצא קנייתי המסוגלת לשלוט במזג האוויר, אשר חיה בקהיר ומתקיימת מכייסות.

בינתיים המוטאנטית רייבן דרקהולם, חוקרת מועדון אגרוף מחתרתי ומוצאת את וורן וורינגטון השלישי, מוטאנט בעל זוג כנפיים הנאבק בנייטקרולר, מוטאנט בעל יכולת טלפורטציה. רייבן מחלצת את נייטקרולר, ו-וורינגטון נותר פצוע בכנפיו וחסר יכולת לעוף לאחר הקרב במועדון. 

המוטאנט אלכס סאמרס לוקח את אחיו הנער סקוט, בעל היכולת לירות קרני אנרגיה מעיניו, אל פרופסור צ'ארלס אקסבייר ואל בית הספר לילדים מחוננים שבבעלותו במחוז ווסצ'סטר שבמדינת ניו יורק, היכן שאקסבייר והאנק מקוי מלמדים את סקוט לשלוט ביכולותיו. סקוט פוגש בבית הספר את ג'ין גריי, הניחנת ביכולות טלקינטיות של קריאת מחשבות והשניים נמשכים זה לזה למרות הניגודים ביניהם.

רייבן מזהירה את אקסבייר בקשר לסבאח נור ומביאה אליו את נייטקרולר. אקסבייר ואלכס מתייעצים עם מוירה מק'טאגרט על מנת ללמוד על מוצאו של סבאח נור מבלי שהם מודעים לכך שהגנרל ויליאם סטרייקר רוקח נגדם מזימות. בינתיים סבאח נור ואורורו מונרו (המכנה עצמה סטורם), מגייסים לשורותיהם את אליזבת בראדוק, ואת וורן וורינגטון השלישי. אפוקליפס מעניק להם את השמות פסיילוק וארכאנג'ל בהתאמה.

בפולין, אריק לנשר (מגנטו) יורד למחתרת וחי בזהות בדויה ובשלווה עם רעייתו מגדה ובתו נינה. אחרי שהציל עובד ממוות במפעל לעיבוד פלדה, כוחותיו נחשפים ועמיתיו מלשינים עליו למשטרה. הרשויות המבקשות לעצור אותו בשל מעורבותו באירועים שהתרחשו במדשאות הבית הלבן חוטפות את בתו (גם היא מוטאנטית, ויכולתה היא לתקשר עם בעלי חיים), אף על פי שאריק מוכן להסגיר את עצמו, משפחתו נהרגת מירי השוטרים. אריק האבל, הכואב והכועס - הורג את כל השוטרים. סבאח נור מגיע אל אריק הפגוע ומצרף אותו לחבורתו. פיטר מקסימוף, מוטאנט בעל מהירות-על, מגלה שהוא בנו של מגנטו, ובמטרה למצוא אותו הוא פונה לאקסבייר.

כאשר סקוט, ג'ין, נייטקרולר והמוטאנטית ג'וביליישן לי יוצאים לראות בקולנוע את הסרט "שובו של הג'דיי", אקסבייר משתמש בסרבו כדי לאתר את לנשר, ומפציר בו לבוא הביתה. כשלנשר מסרב, אקסבייר מבחין באפוקליפס ותומכיו לצידו. אפוקליפס חושק באקסבייר בשל יכולותיו הטלפתיים, ומשתלט על מוחו באמצעות סרברו, ומורה עליו לגרום לשיגור של טילים ונשקים דומים בכל העולם, כדי שלאנושות לא יהיו כלי נשק כנגדו. האבוק משמיד את מחשב הענק, אך אפוקליפס וצוות הפרשים שלו מופיעים לפתע באחוזה, ומטרתם היא לחטוף את אקסבייר. האבוק מכוון את פרצי האנרגיה שלו אל הפרשים, אך מחמיץ — ומשמיד חלק ניכר מבית הספר ונהרג בתהליך. רבים אחרים היו נהרגים אלמלא קוויקסילבר, המופיע במקום ומחלץ את כולם.

קולונל ויליאם סטרייקר מגיע לאתר הפיצוץ עם יחידה של חיילים, ולוכד את התלמידים מאחר שהוא מאמין שהם היו מעורבים במתקפה של סבאח נור. הוא לוקח אותם אל מתקן נשק אקס על מנת לבצע עליהם ניסויים. סקוט, ג'ין ונייטקרולר נמלטים בחשאי. בשיטוט במתקן ג'ין מוצאת את נשק אקס כשמוחו נשטף והוא נהפך לחלק מנשקיו של סטרייקר. ג'ין משחררת אותו והוא יוצא לטבוח בחייליו של סטרייקר לפני שהוא נמלט בעצמו מהמתקן אחרי שג'ין משיבה לו חלקית את זכרונו ואת זהותו כלוגאן. ג'ין וסקוט משחררים את התלמידים ומתאחדים עם האנק, מוירה, פיטר ורייבן. עד מהרה הם מגלים שאפוקליפס ופרשיו התמקמו בקהיר והם יוצאים לחלץ את אקסבייר.

אפוקליפס מלמד את אריק כיצד לשלוט באדמת כדור הארץ שכן הקרקע מכילה יסודות מתכתיים רבים. אריק יוצר שדה מגנטי עצום בכל רחבי כדור הארץ וגורם בהדרגתיות להרס עצום. בינתיים, אפוקליפס כולא את אקסבייר בתוך הפירמידה במטרה להעביר את תודעתו אל אקסבייר כדי לזכות ביכולת לקרוא מחשבות ולשלוט דרכן בכל היצורים החיים. אקסבייר מאבד את שיערו בתהליך. נייטקרולר מחלץ את אקסבייר לאחר עימות עם אנג'ל, שקיבל את ההוראה להגן על אפוקליפס.

במקום מפלטו של סבאח נור, אריק משתמש ביכולותיו על מנת לשלוט בשדות המגנטיים של כדור הארץ, תוך שהוא גורם להרס נרחב ולחורבן המוני. רייבן משכנעת את אריק להתייצב לצד האקס-מן אחרי שהיא אומרת לו שיש לו עדיין משפחה להילחם למענה ושלא איבד את הכל. היא מצפה שפיטר ירמוז לאריק שהוא בנו האובד, אך הוא נמנע מלעשות זאת. אריק נזכר בשיחותיו עם אקסבייר שבהם אקסבייר אומר לו שהוא מאמין בו.

לאחר מכן, אפוקליפס מתעמת עם פיטר ורייבן ומצליח לגבור עליהם בזמן ששאר חברי האקס-מן מגיעים להילחם בארבעת פרשיו של אפוקליפס. אפוקליפס חושף את מקום מחבואו של אקסבייר הפצוע, אך אריק מונע ממנו לפגוע באקסבייר ומטיל עליו סילון מתכת שמרתק אותו למקומו. סטורם מתוודעת להשלכות מעשיה ומחליפה צד אף היא, בעוד פסיילוק נמלטת אך אנג'ל נהרג במהלך הקרב.

בינתיים אפוקליפס מתעמת עם אקסבייר שנכנס לתוך מוחו, וכמעט מביס אותו, אך אקסבייר מצליח לגייס את ג'ין. ג'ין נכנסת להתעמת מול אפוקליפס כדי לחלץ את אקסבייר. היא לומדת מאקסבייר כי סבאח נור בעצם נחלש לאחר שהיה מאות שנים בתוך גוף אחד. ג'ין ואריק מאחדים כוחות בעודם מחלישים את שריונו של אפוקליפס, ואז אקסבייר משכנע את ג'ין להשתמש בכוח האמיתי שלה. כאשר אפוקליפס מנוטרל וצורתו האמיתית נחשפת, אריק משפד אותו בחתיכות מתכת וג'ין שורפת אותו עד שלא נשאר ממנו זכר. לפני שאפוקליפס מושמד הוא מכריז שהכול נחשף, זאת אומרת כי כוחה האמיתי של ג'ין אכן יכול להיות הרסני.

אריק וג'ין משתמשים בכוחותיהם כדי לבנות מחדש את אחוזתו של אקסבייר ואת בית הספר לילדים מחוננים על שמו. הוא ואריק נפרדים כחברים. פיטר וסטורם מצטרפים לחבורת האקס-מן כאשר פיטר מחליט שלא לספר לאריק שהוא בנו. סקוט, ג'ין, האנק, סטורם, נייטקרולר, פיטר ורייבן עוטים את מדיהם החדשים כחברי האקס-מן כאשר אקסבייר מאמן אותם בחדר הסכנה כיצד להיאבק בזקיפי הסנטינל.

בסצנה שאחרי הכתוביות, אל מתקן נשק האקס הנטוש פורצת יחידה צבאית שמתחילה באיתור והעתקת כל מידע שהושאר בשטח מהניסויים שביצע סטרייקר במחקר המוטאנטים שלו, זאת בשם תאגיד אסקס.

## צוות השחקנים
[ממוזער|250px|[מייקל פסבנדר, יו ג'קמן וג'ניפר לורנס.]]
[ממוזער|250px|[סופי טרנר.]]
* ג'יימס מק'אבוי - צ'ארלס אקסבייר/פרופסור אקס: מוטאנט אנגלי בעל המוח החזק ביותר בכדור הארץ אשר לו יכולות מנטליות מפותחות בצורה על-אנושית המאפשרות טלפתיה ושליטה במחשבות, מנהל "בית הספר לילדים מחוננים" מייסד צוות גיבורי-העל "אקס-מן", שבו היה בעבר גם חבר, אשר משמש לצוות כמנהיג רוחני.
* מייקל פסבנדר - אריק לנשר/מגנטו: מוטאנט גרמני ממוצא יהודי, ניצול שואה אשר איבד את כל משפחתו, בעל יכולות שליטה באלקטרומגנטיות ובשדה המגנטי, חברו הוותיק של אקסבייר, מייסד צוות גיבורי-העל "אקס-מן", שבו היה בעבר גם חבר, אשר פנה לדרך אחרת ונהיה לבעל בריתו של אפוקליפס ולאחד מפרשיו.
* ג'ניפר לורנס - רייבן דארקהולם/מיסטיק: מוטאנטית מסתורית אשר לה יכולת שינוי צורה על פי מראה, מייסדת צוות גיבורי-העל "אקס-מן", שבו הייתה בעבר גם חברה, אשר משמשת כמנהיגה.
* אוסקר אייזק - עין סבאח נור/אפוקליפס: מוטאנט עתיק בן אלפי שנים שחושב עצמו לאל וספג כוחות-על רבים ממוטאנטים אחרים במהלך שנות שלטונו במצרים העתיקה. הנבל הראשי של הסרט.
* ניקולס הולט - האנק מק'קוי/חיה: מוטאנט אמריקאי בעל אינטלקט ברמה גאונית אשר לו פיזיולוגיה חייתית המקנה לו כוח, מהירות, סיבולת וחושים על-אנושיים וכן גם טופרים ושיניים חדות כתער, מדען במקצועו המשמש מורה למדעים ב"בית הספר לילדים מחוננים" ומייסד צוות גיבורי-העל "אקס-מן", שבו היה בעבר גם חבר.
* אוון פיטרס - פיוטר מקסימוף/קוויקסילבר: מוטאנט אמריקאי אשר לו יכולת מהירות על-אנושית, בנו של אריק.
* סופי טרנר - ג'ין גריי: מוטאנטית אמריקאית אשר לה יכולות טלקינזיס נרחבות וטלפתיה מתקדמת המארחת בגופה את ישות "פניקס", תלמידה ב"בית הספר לילדים מחוננים".
* טיי שרידן - סקוט סאמרס/סייקלופס: אחיו של האבוק, מוטאנט אמריקאי אשר לו יכולת יריית מטחי אנרגיה חזקים מתוך עיניו, תלמיד ב"בית הספר לילדים מחוננים".
* אלכסנדרה שיפ - אורורו מונרו/סטורם: מוטאנטית מצרית אשר לה היכולת לשלוט במזג האוויר, אחת מפרשיו של אפוקליפס.
* אוליביה מאן - אליזבת' בראדוק/פסיילוק: מוטאנטית בעלת היכולת ליצור נשקי אנרגיה ולהתעתק במרחב (טלפורטציה). אחת מהפרשים של אפוקליפס.
* בן הארדי - וורן קנת' וורת'ינגטון השלישי/אנג'ל: מוטאנט בעל כנפי מלאך שמשמש כגלדיאטור בעל כורחו. אחד מהפרשים של אפוקליפס.
* קודי סמית-מקפי - קורט וגנר/נייטקרולר: מוטאנט גרמני בעל מראה שד (רגליים בנות שתי אצבעות, ידיים בנות שלוש אצבעות, עיניים צהובות וזנב אחיזה גמיש) אשר לו יכולת טלפורטציה.
* לוקאס טיל - אלכס סאמרס/האבוק: אחיו של סקוט, בעל יכולת לירות מטחי אנרגיה מגופו. אלכס היה חבר הצוות האקס-מן הראשון שהקים אקסבייר בסרט אקס-מן: ההתחלה.
* לאנה קונדור - ג'וביליישן לי/ג'ובילי: מוטאנטית ותלמידה צעירה בבית הספר של אקסבייר.
* רוז ביירן - מוירה מק'טאגרט: סוכנת CIA ואהובתו של אקסבייר.
*מוניק גנדרטון, וורן שרר, רושל אוקויה ופרייזר אייצ'סון - ארבעת הפרשים.

### הופעות קמע
* יו ג'קמן - ג'יימס לוגאן האולט/וולברין/נשק X: מוטאנט קנדי בעל יכולות החלמה מואצת וריפוי עצמי וחושים חייתיים, ובעקבות ניסויים שנערכו בו, שלד גופו מצופה אדמנטיום רב עוצמה ובידיו טפרים נשלפים המצופים גם הם באדמנטיום.
* סטן לי
* ג'וש הלמן - ויליאם סטרייקר: קצין צבאי השונא מוטאנטים ושואף להכחידם.
* תומאס למארקוויז - קאליבן

## הפקה
### פיתוח
בדצמבר 2013, הבמאי בריאן סינגר הכריז בחשבון הטוויטר שלו כי סרט המשך ל"אקס-מן: העתיד שהיה" ייקרא "אקס-מן: אפוקליפס" (X-Men: Apocalypse) ומיועד לצאת לאקרנים ב-27 במאי 2016. לדברי סינגר, הסרט יתמקד במקורותיהם של המוטאנטים ויתרחש בתחילת שנות ה-80 של המאה ה-20.

דן האריס ומייקל דוהרטי נשכרו לכתוב את התסריט. ג'יימס מק'אבוי, מייקל פסבנדר, ניקולס הולט, ג'ניפר לורנס ואוון פיטרס שבים לגלם את דמויותיהם מהסרט "אקס-מן: העתיד שהיה" וכן יופיעו גרסאות צעירות של סייקלופס, ג'ין גריי וסטורם. באוקטובר 2014 לוהק אוסקר אייזק לתפקיד אפוקליפס, הנבל הראשי בסרט.

### צילומים
צילומי הסרט החלו באפריל 2015 במונטריאול, קנדה והושלמו אומנם בספטמבר 2015, אך כללו גם צילומי השלמה בינואר 2016.

### שיווק
בספטמבר 2014 שוחרר סרטון ויראלי לסרט בשם "Homo Sapiens Superior" המציג דיווח חדשותי על אירועים בלתי מוסברים. בקיץ 2015, הודלף לרשת הטריילר הרשמי שהוצג בכנס קומיק-קון, בסן דייגו.

## סרט המשך

במאי 2016, המפיק סיימון קינברג אישר כי עלילת סרט ההמשך תתרחש בשנות ה-90 ותתבסס על קשת הסיפור "סאגת הפניקס האפלה". הסרט יצא לאקרנים בפברואר 2019.

## קישורים חיצוניים

* האתר הרשמי - האתר הרשמי של סדרת הסרטים
* 
* "אקס מן: אפוקליפס" - הטריילר ששוחרר ליוטיוב
**ביקורות:**
* 
* משה רט, אפוקליפסה עכשיו (?) - אקס-מן והרעיון המשיחי, באתר מיסטריום, 23 ביוני 2016
* 
* 
* 
* יעל שוב, אקס-מן אפוקליפסה: סרט גרנדיוזי נטול היגיון פנימי, באתר Time Out ישראל, 19 במאי 2016

## הערות שוליים

קטגוריה:סרטי 2016
קטגוריה:סרטי מדע בדיוני
קטגוריה:סרטי גיבורי-על
קטגוריה:סרטי פעולה אמריקאיים
קטגוריה:סרטי המשך אמריקאיים
קטגוריה:סרטי פוקס המאה ה-20
9
קטגוריה:סרטים אפוקליפטיים
קטגוריה:סרטי בריאן סינגר